CELEX: 32011D0095
Language: sk
Date: 2011-02-11 00:00:00
Title: 2011/95/EÚ: Rozhodnutie Komisie z  11. februára 2011 , ktorým sa povoľuje metóda určovania triedy kvality jatočných tiel ošípaných v Luxemburskom veľkovojvodstve [oznámené pod číslom K(2011) 750]

12.2.2011   
            
            
               SK
            
            
               Úradný vestník Európskej únie
            
            
               L 38/40
            
         ROZHODNUTIE KOMISIE
   z 11. februára 2011,
   ktorým sa povoľuje metóda určovania triedy kvality jatočných tiel ošípaných v Luxemburskom veľkovojvodstve
   [oznámené pod číslom K(2011) 750]
   (Iba francúzske znenie je autentické)
   (2011/95/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 písm. m) v spojení s jeho článkom 4,
   keďže:
   
               (1)
            
            
               V bode B.IV ods. 1 prílohy V k nariadeniu (ES) č. 1234/2007 sa ustanovuje, že obsah chudého mäsa sa na klasifikáciu jatočných tiel ošípaných musí odhadovať metódou na určovanie tried kvality povolenou Komisiou, pričom metódami môžu byť len štatisticky overené metódy odhadu, ktoré sa zakladajú na fyzickom meraní jednej alebo viacerých anatomických častí jatočného tela ošípanej. Metódy na určovanie tried kvality sa povoľujú, len ak neprekročia maximálnu toleranciu štatistickej chyby odhadu. Táto tolerancia sa vymedzuje v článku 23 ods. 3 nariadenia Komisie (ES) č. 1249/2008 z 10. decembra 2008, ktorým sa ustanovujú podrobné pravidlá uplatňovania stupníc Spoločenstva pri klasifikácii jatočných tiel hovädzieho dobytka, ošípaných a oviec a nahlasovaní ich cien (2).
            
         
               (2)
            
            
               Luxemburské veľkovojvodstvo zastáva názor, že vzorec platný v Luxemburgu je absolútne nevyhnutné aktualizovať, aby sa zohľadnil pokrok v šľachtení dosiahnutý počas posledných 20 rokov. Posledná aktualizácia rovnice na výpočet obsahu chudého mäsa z údajov prístroja na klasifikáciu (HGP-2) pochádza z roku 1989 a bola schválená rozhodnutím Komisie 89/51/EHS (3).
            
         
               (3)
            
            
               Luxemburské veľkovojvodstvo preto Komisiu požiadalo o povolenie jednej metódy určovania triedy kvality jatočných tiel ošípaných na svojom území a v protokole ustanovenom v článku 23 ods. 4 nariadenia (ES) č. 1249/2008 predložilo podrobný opis skúšobnej rozrábky s uvedením zásad, na ktorých sa táto metóda zakladá, výsledky svojej skúšobnej rozrábky a rovnicu použitú na posúdenie percentuálneho obsahu chudého mäsa.
            
         
               (4)
            
            
               Na základe posúdenia tejto žiadosti sa dospelo k názoru, že podmienky na povolenie tejto metódy na určovanie triedy kvality sú splnené. Táto metóda určovania triedy kvality by sa preto mala v Luxemburskom veľkovojvodstve povoliť.
            
         
               (5)
            
            
               Nepovoľujú sa žiadne úpravy prístroja ani metódy na určovanie triedy kvality, s výnimkou úprav v súlade s novým rozhodnutím Komisie prijatým na základe nadobudnutých skúseností. Z tohto dôvodu je možné súčasné povolenie zrušiť.
            
         
               (6)
            
            
               Rozhodnutie 89/51/EHS by sa preto malo zrušiť. Vzhľadom na technické okolnosti by sa však do zavedenia nových prístrojov a novej rovnice mala metóda určovania triedy kvality jatočných tiel ošípaných povolená podľa rozhodnutia 89/51/EHS naďalej používať, a to až do 28. februára 2011.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Riadiaceho výboru pre spoločnú organizáciu poľnohospodárskych trhov,
            
         PRIJALA TOTO ROZHODNUTIE:
   Článok 1
   Týmto sa na základe bodu B.IV ods. 1 prílohy V k nariadeniu (ES) č. 1234/2007 povoľuje používanie tejto metódy určovania triedy kvality jatočných tiel ošípaných v Luxemburskom veľkovojvodstve: prístroj s názvom „Hennessy Grading Probe (HGP 4)“ a metóda odhadu s ním súvisiaca; podrobné informácie o tomto prístroji a metóde sa uvádzajú v prílohe.
   Článok 2
   Úpravy prístroja ani metódy odhadu nie sú povolené.
   Článok 3
   Rozhodnutie 89/51/EHS sa zrušuje.
   Do 28. februára 2011 však Luxemburské veľkovojvodstvo môže pokračovať v používaní metódy určovania triedy kvality jatočných tiel ošípaných povolenej podľa rozhodnutia 89/51/EHS.
   Článok 4
   Toto rozhodnutie je určené Luxemburskému veľkovojvodstvu.
   
      V Bruseli 11. februára 2011
      
         
            Za Komisiu
         
         Dacian CIOLOŞ
         
            člen Komisie
         
      
   
   
      (1)  Ú. v. EÚ L 299, 16.11.2007, s. 1.
   
      (2)  Ú. v. EÚ L 337, 16.12.2008, s. 3.
   
      (3)  Ú. v. ES L 20, 25.1.1989, s. 31.
   
      PRÍLOHA
      
         Metóda určovania triedy kvality jatočných tiel ošípaných v Luxemburskom veľkovojvodstve
      
      
                  1.
               
               
                  Klasifikácia jatočných tiel ošípaných sa vykonáva pomocou prístroja známeho ako Hennessy Grading Probe (HGP 4).
               
            
                  2.
               
               
                  Súčasťou prístroja je sonda s priemerom 5,95 milimetra (a 6,3 milimetra na ostrí nachádzajúcom sa na vrchole sondy), ktorá obsahuje fotodiódu (Siemens LED typu LYU 260-EO) a fotodetektor typu Silonex SLCD-61N1 a ktorej operačná vzdialenosť je od 0 do 120 milimetrov. Výsledky meraní sa pomocou samotného prístroja HGP 4 alebo pripojeného počítača prevedú na odhadovaný obsah chudého mäsa.
               
            
                  3.
               
               
                  Obsah chudého mäsa v jatočnom tele sa vypočíta podľa tohto vzorca:
                  LMP = 62,49268 - 0,94725·F + 0,16604·M
               
            
                  4.
               
               
                  kde:
                  
                              LMP
                           
                           
                              =
                           
                           
                              odhadovaný percentuálny podiel chudého mäsa v jatočnom tele,
                           
                        
                              F
                           
                           
                              =
                           
                           
                              hrúbka chrbtovej slaniny (aj s kožou) v milimetroch meraná 7 centimetrov od línie poliaceho rezu jatočného tela medzi druhým a tretím rebrom od konca,
                           
                        
                              M
                           
                           
                              =
                           
                           
                              hrúbka chrbtového svalu v milimetroch, pričom meranie sa vykoná v rovnakom čase a bode ako meranie F.
                           
                        Vzorec platí pre jatočné telá s hmotnosťou od 50 do 120 kg.